Diari Oficial de la Generalitat Valenciana


Sumari del DOGV 3883, del 22-11-2000 (2000/8964)

Resolucions de la secretària general de la Conselleria de Justícia i Administracions Públiques, per les quals s'acorda la inscripció en el Registre de Fundacions de la Comunitat Valenciana, de les següents fundacions: Fundación de la Comunidad Valenciana Poeta Francisco Molla Montesinos; Fundació Museu del Tèxtil de la Comunitat Valenciana; Fundación Mundo España de la Comunidad Valenciana; Fundación de la Comunidad Valenciana para la Investigación Biomédica, la Docencia y la Cooperación Internacional y para el Desarrollo del Hospital Clínico Universitario de Valencia; i Fundación de la Comunidad Valenciana Hospital General Universitario para la Investigación Biomédica, la Docencia y Desarrollo de las Ciencias de la Salud.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3883

Data del DOGV
:   22-11-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/8964


Data del document
:   19-10-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació
    * registre de documents

Resolucions de la secretària general de la Conselleria de Justícia i Administracions Públiques, per les quals s'acorda la inscripció en el Registre de Fundacions de la Comunitat Valenciana, de les següents fundacions: Fundación de la Comunidad Valenciana Poeta Francisco Molla Montesinos; Fundació Museu del Tèxtil de la Comunitat Valenciana; Fundación Mundo España de la Comunidad Valenciana; Fundación de la Comunidad Valenciana para la Investigación Biomédica, la Docencia y la Cooperación Internacional y para el Desarrollo del Hospital Clínico Universitario de Valencia; i Fundación de la Comunidad Valenciana Hospital General Universitario para la Investigación Biomédica, la Docencia y Desarrollo de las Ciencias de la Salud. [2000/M8964]
  
En compliment d'allò que disposa l'article 29.h) de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, en què s'estableix com a funció específica del protectorat «donar publicitat a l'existència i activitats de les fundacions», s'indica el següent:
  
Primer
  
Que per la Resolució de data 1 d'agost de 2000, de la secretària general de la Conselleria de Justícia i Administracions Públiques, s'acorda inscriure, en el Registre de Fundacions de la Comunitat Valenciana, la denominada Fundació de la Comunitat Valenciana Poeta Francisco Molla Montesinos, i classificar-la de caràcter cultural. Segons l'article 6 dels seus Estatuts, la fundació té per objecte contribuir a la difusió i valoració de l'obra literària de Francisco Molla Montesinos. Correspon al patronat de la fundació determinar la manera en què s'hauran de complir els fins enumerats en aquest article. Les prestacions de la fundació s'atorgaran de forma no lucrativa.
  
Com a activitats encaminades per al compliment dels fins que constitueixen l'objecte de la fundació, es desenvoluparan, entre altres, exposicions, celebracions, seminaris, concursos, beques i altres gestions.
  
Segon
  
Que per la Resolució de data 30 d'agost de 2000, de la secretària general de la Conselleria de Justícia i Administracions Públiques, per la qual s'acorda inscriure, en el Registre de Fundacions de la Comunitat Valenciana, la denominada Fundació Museu del Tèxtil de la Comunitat Valenciana, i classificar-la de caràcter cultural. Segons el títol segon dels seus Estatuts, la fundació tindrà com a objectius l'estudi, conservació, restauració, investigació, promoció i difusió del patrimoni relacionat amb l'activitat tèxtil de la Comunitat Valenciana, en totes les seues variants geogràfiques i expressions històriques, ja que constitueix una de les manifestacions més representatives i valuoses de la cultura i de les maneres de vida tradicionals amb què s'han identificat els valencians, deixant testimoni perdurable i visible per a coneixement de la ciutadania, articulant-se a través d'ella la col·laboració de tots els agents socials, ja siguen entitats públiques o persones jurídiques privades.
  
Aquests fins es desplegaran a través de les següents activitats: a) Organitzar, amb caràcter permanent, activitats de divulgació i exposició al públic en general del patrimoni relacionat amb l'activitat tèxtil de la Comunitat Valenciana, en totes les seues variants geogràfiques i expressions històriques. b) Organitzar activitats de formació i investigació, congressos o trobades de caràcter científic o divulgador, exposicions, certàmens, editar publicacions i elaborar estudis relacionats amb els fins de la fundació. c) Promoure i finançar actuacions conduents al compliment dels fins fundacionals i estimular la cooperació entre els sectors públic i privat. Les prestacions de la fundació s'atorgaran de manera no lucrativa. d) Totes les altres activitats implícites, o complementàries de les anteriors, que redunden en benefici dels fins de la fundació.
  
Tercer
  
Que per la Resolució de data 14 de setembre de 2000, de la secretària general de la Conselleria de Justícia i Administracions Públiques, s'acorda inscriure, en el Registre de Fundacions de la Comunitat Valenciana, l'entitat denominada Mundo España. Fundación de la Comunidad Valenciana, i classificar-la de caràcter docent. Segons l'article 6 dels seus Estatuts, la fundació té per objecte la formació professional i ocupacional, així com la reinserció social a través de tal formació professional i ocupacional en el camp de l'hostaleria i el turisme.
  
Correspon al patronat de la fundació determinar la manera en què s'hauran de complir els fins enumerats en aquest article. Les prestacions de la fundació s'atorgaran de forma no lucrativa.
  
El desenvolupament de l'objecte de la fundació s'efectuarà mitjançant la impartició de cursos de formació professional al camp de l'hostaleria i el turisme, així com en la recerca d'ocupació professional amb vistes fonamentalment a la reinserció social o accés a llocs de treball d'aquelles persones que pogueren trobar-se en situació de marginació social o en estrats socials més deprimits.
  
Quart
  
Que per la Resolució de data 6 de setembre de 2000, de la secretària general de la Conselleria de Justícia i Administracions Públiques, s'acorda inscriure, en el Registre de Fundacions de la Comunitat Valenciana, la denominada Fundación de la Comunidad Valenciana para la Investigación Biomédica, la Docencia y la Cooperación Internacional y para el Desarrollo del Hospital Clínico Universitario de Valencia, i classificar-la de caràcter científic docent. Segons l'article 5 dels seus Estatuts, la fundació té per objecte genèric impulsar, promoure i afavorir la investigació científica i tècnica en el si de l'Hospital Clínic Universitari de València, i en la seua Unitat Mixta d'Investigació.
  
La finalitat de la fundació és: a) Establir les directrius estratègiques, prioritzar i promoure la investigació biomèdica a l'Hospital Clínic, i en la seua Unitat Mixta d'Investigació, en congruència amb els plans d'investigació existents a la Conselleria de Sanitat. b) Facilitar i promoure la docència i preparació dels postgraduats i investigadors per a la seua formació continuada, complementant els plans generals de docència mèdica especialitzada acreditats a l'hospital, i els programes de docència postgraduada existents en la universitat. c) Acreditar i garantir els projectes i el procés d'investigació de l'Hospital i la seua Unitat Mixta d'Investigació. d) Cooperar, mitjançant convenis i altres formes de concert, amb organismes nacionals i internacionals. e) Cooperar per mitjà de convenis i altres formes de concert amb institucions sanitàries o docents nacionals o estrangeres. f) Projectar a la societat l'experiència i el potencial d'aportació responsable i rellevant de l'hospital. g) Liderar i/o participar en projectes multicèntrics d'abast nacional o internacional. h) Gestionar el procés d'investigació de l'hospital i els recursos resultants dels contractes de gestió, organitzant les aportacions i les despeses procurant una administració equilibrada, i donant execució a la priorització estratègica de la investigació a l'hospital i a la seua Unitat Mixta d'Investigació. i) Concedir beques i ajudes econòmiques per a la realització d'investigació en l'àmbit d'aquesta fundació. j) Garantir l'observança dels imperatius ètics i la deontologia professional. k) Vetlar per l'orientació significativa de la investigació aplicada a la millora de la pràctica clínica i qualitat assistencial. l) Facilitar el finançament, l'administració i la gestió del procés d'investigació. m) Realitzar qualsevol altre tipus d'activitats que, a judici del patronat, siguen adequades per a la consecució dels objectius de la fundació.
  
Cinqué
  
Que per la Resolució de data 6 de setembre de 2000, de la secretària general de la Conselleria de Justícia i Administracions Públiques, s'acorda inscriure, en el Registre de Fundacions de la Comunitat Valenciana, la denominada Fundación de la Comunidad Valenciana. Hospital General Universitario para la Investigación Biomédica, Docencia y Desarrollo de las Ciencias de la Salud, i classificar-la de caràcter científic. Segons l'article 6 dels seus Estatuts, la fundació té per objectiu prioritari impulsar, promoure i afavorir la investigació biomèdica i desenvolupàment científic, tècnic i ètic de les ciències de la salut. La consecució dels dits fins s'articularà a través de les accions que, a títol enunciatiu, s'expressen a continuació o d'altres anàlogues: 1. Promoure, prioritzar i establir les directrius estratègiques de la investigació científica, tècnica, jurídica, econòmica i ètica al camp de les ciències de la salut. 2. Promoure la investigació biomèdica en el HGUV, posant a disposició dels investigadors els mitjans de la fundació per al desenvolupament d'una investigació d'alta qualitat. 3. Fomentar la participació de la societat en l'àmbit de la investigació científica, tècnica i ètica de les ciències de la salut. 4. Potenciar i promoure la investigació i el desenrotllament tecnològic als camps aplicats a la millora de la pràctica clínica i qualitat assistencial. 5. Promoure, organitzar, cooperar en la realització de congressos, tota classe de trobades, cursos de divulgació, conferències. 6. Concedir beques i ajudes econòmiques per a la realització de la investigació científica, tècnica i ètica al camp de les ciències de la salut, i molt especialment les encaminades a millorar la pràctica clínica i la qualitat assistencial. 7. Difondre els resultats de les tasques investigadores i facilitar el coneixement dels avanços aconseguits. 8. Facilitar el finançament, l'administració i la gestió dels projectes d'investigació científica, tècnica i bioètica. 9. Gestionar, i controlar els projectes d'investigació i assaigs clínics que es realitzen en l'àmbit del HGUV, així com dels recursos que s'obtinguen per la realització d'aquests, sempre respectant la normativa que sobre la matèria d'assaigs clínics i investigació existeixen en l'àmbit de la Generalitat Valenciana i l'estat. 10. Liderar i/o participar en projectes multicèntrics d'àmbit nacional o internacional. 11. Cooperar per mitjà de convenis i altres formes de cooperació amb organismes públics, privats, nacionals i estrangers en la consecució dels fins fundacionals. 12. Establir les directrius per a la docència, formació de postgraduats i investigadors, així com encoratjar de forma permanent la formació continuada al camp de les ciències de la salut. 13. Garantir l'observança i la formació dels imperatius ètics i deontològics professionals. 14. Racionalitzar i ordenar les aportacions i el finançament necessari per a aconseguir l'objecte i fins de la fundació i procurar la més eficient administració. 15. Promoure la captació de recursos necessaris per a complir l'objecte i fins d'aquesta fundació. 16. Realitzar qualsevol altre tipus d'activitats que, a judici del patronat, siguen apropiades per a la consecució dels fins i objectius de la fundació.